ປະທານສະພາແຫ່ງຊາດຫວຽດນາມ ທ່ານນາງ ຫງວຽນທິກີມເງິນ ນຳໜ້າຄະນະຜູ້ແທນຂັ້ນສູງຂອງ ສະພາແຫ່ງຊາດ ສສ ຫວຽດນາມ ເຂົ້າຮ່ວມວາລະປະຊຸມ ຄະນະບໍລິຫານງານ ອາຍປາ (AIPA). (ພາບ: ຂ່າວພາບ ຫວຽດນາມ)
ວກ.ອອນໄລ - ແຕ່ວັນທີ 29 ກັນຍາ ຫາ 3 ຕຸລາ 2016, ທ່ານນາງປະທານສະພາແຫ່ງຊາດຫວຽດນາມ ຫງວຽນທິກີມເງິນ ນຳໜ້າຄະນະຜູ້ແທນຂັ້ນສູງ ຂອງສະພາແຫ່ງຊາດ ສສ ຫວຽດນາມ ເຂົ້າຮ່ວມສະມັດຊາໃຫຍ່ ລັດຖະສະພາ ລະຫວ່າງຊາດ ອາຊຽນ ຄັ້ງທີ 37 (ອາຍປາ-37) ທີ່ໄດ້ຈັດຂຶ້ນຢູ່ ນະຄອນຫຼວງ ເນປີດໍ ປະເທດສາລະນະລັດ ສະຫະພາບມຽນມາ.
ສະມັດຊາໃຫຍ່ ລັດຖະສະພາ ລະຫວ່າງຊາດ ອາຊຽນ ຄັ້ງທີ 37 ເປັນກອງປະຊຸມທຳອິດ ຂອງລັດຖະສະພາ ບັນດາປະເທດອາຊີຕາເວັນອອກສຽງໃຕ້ ພາຍຫຼັງທີ່ປະຊາຄົມອາຊຽນ ໄດ້ຮັບການສ້າງຕັ້ງຂຶ້ນຢ່າງເປັນທາງການ. ຫົວຂໍ້ຂອງສະມັດຊາຄັ້ງນີ້ແມ່ນ “ອາຍປາຟົດຟື້ນເພື່ອປະຊາຄົມອາຊຽນທີ່ກ້າວໜ້າ” ແນໃສ່ສືບຕໍ່ຊຸກຍູ້ການກໍ່ສ້າງປະຊາຄົມອາຊຽນ ຕາມບັນດາເນື້ອໃນທີ່ໄດ້ວາງໄວ້ ໃນເອກະສານກ່ຽວກັບວິໄສທັດອາຊຽນ 2025.
ອາຍປາທີ່ຟົດຟື້ນ, ສາມັກຄີ, ປະຊາທິປະໄຕ, ເອກະພາບ
ໃນບົດປາໃສຢູ່ວາລະປະຊຸມຄົບຄະນະທຳອິດ ຂອງສະມັດຊາໃຫຍ່ ອາຍປາ-37, ໃນນາມຫົວໜ້າຄະນະຜູ້ແທນຂອງຫວຽດນາມ, ຕາງໜ້າຄະນະຜູ້ແທນສະພາແຫ່ງຊາດຫວຽດນາມ ທ່ານນາງປະທານສະພາແຫ່ງຊາດ ຫງວຽນທິກີມເງິນ ໄດ້ຝາກຄຳຂ່ຳນັບຊົມເຊີຍອັນປະເສີດ ມາຍັງທ່ານ ມານວິນຄາງຕານ ປະທານລັດຖະສະພາ, ປະທານສະພາສູງມຽນມາ, ປະທານອາຍປາ-37; ທ່ານນາງ ອອງຊານຊູຈີ ຜູ້ທີ່ປຶກສາລັດ, ລັດຖະມົນຕີການຕ່າງປະເທດ, ລັດຖະມົນຕີຫ້ອງວ່າການປະທານາທິບໍດີມຽນມາ ແລະ ບັນດາປະທານ, ຮອງປະທານ ລັດຖະສະພາ ບັນດາປະເທດສະມາຊິກຂອງ ອາຍປາ, ທ່ານເລຂາທິການໃຫຍ່ ສະຫະພັນ ລັດຖະສະພາສາກົນ (ໄອປູ), ທ່ານເລຂາທິການໃຫຍ່ ອາຊຽນ, ບັນດາທ່ານຜູ້ແທນ ແລະ ຂໍຜ່ານບັນດາທ່ານຜູ້ແທນ ຝາກຄວາມຮັກແພງ ໄມຕີຈິດມິດຕະພາບອັນສະໜິດສະໜົມ ຂອງປະຊາຊົນຫວຽດນາມ ມາຍັງລັດຖະສະພາ ແລະ ປະຊາຊົນພົນລະເມືອງ ອາຊຽນ ທຸກຄົົນ. ທ່ານນາງປະທານສະພາແຫ່ງຊາດຫວຽດນາມ ໄດ້ສະແດງຄວາມຂອບອົກຂອບໃຈຢ່າງຈິງໃຈ ຕໍ່ປະເທດເຈົ້າພາບມຽນມາ ທີ່ໄດ້ໃຫ້ການຕ້ອນຮັບອັນສົມກຽດ ແກ່ຄະນະຜູ້ແທນສະພາແຫ່ງຊາດຫວຽດນາມ ຢູ່ນະຄອນຫຼວງ ເນປີດໍ ຂອງປະເທດມຽນມາທີ່ສວຍງາມ.
ໃນສະພາບການໂລກມີການຜັນແປສັບສົນຫຼາຍຢ່າງ ທີ່ບໍ່ສາມາດຄາດຄະເນລ່ວງໜ້າໄດ້, ຄວາມສັນຕິພາບ, ສະຖຽມລະພາບ, ການຮ່ວມມື ແລະ ພັດທະນາ ຈະສືບຕໍ່ເປັນສິ່ງທີ່ໄດ້ຮັບການບູລິມະສິດອັນດັບໜຶ່ງ ຂອງທຸກປະເທດ, ທ່ານນາງປະທານສະພາແຫ່ງຊາດ ໄດ້ໃຫ້ທັດສະນະວ່າ: ອາຊີ - ປາຊີຟິກນັບມື້ນັບເປັນພາກພື້ນທີ່ສຳຄັນ, ມີຄວາມສະຫງົບ ມີສະຖຽມລະພາບ ແລະ ສືບຕໍ່ເປັນກຳລັງໜູນຕົ້ນຕໍ່ ໃຫ້ແກ່ການພັດທະນາຂອງລະບົບເສດຖະກິດໂລກ. ໃນນັັັ້ນ, ປະຊາຄົມອາຊຽນ ໄດ້ກາຍເປັນປັດໃຈອັນຕັ້ງໜ້າ ທີ່ປະກອບເປັນໂຄງປະກອບພາກພື້ນ, ເພີ່ມທະວີການເຊື່ອມໂຍງ ແລະ ເຊື່ອມຈອດຜົນປະໂຫຍດ. ໃນເກືອບ 50 ປີທີ່ຜ່ານມາ, ອາຊຽນ ໄດ້ມີບາດກ້າວຄືບໜ້າທີ່ຍາວຢຽດ, ໄດ້ຜ່ານຜ່າຄວາມຫຍຸ້ງຍຍາກ ສິ່ງກີດຂວາງປະຫວັດສາດ, ແຕ່ມັນໄດ້ຂະຫຍາຍຕົວຈາກສະມາຄົມໜຶ່ງ ກາຍເປັນປະຊາຄົມພາກພື້ນໜຶ່ງ ທີ່ມີສະມາຊິກເປັນ 10 ປະເທດ ແລະ ມີການພົວພັນການຕ່າງປະເທດທີ່ໄດ້ເປີດກວ້າງ. ໃນໄລຍະເວລານັ້ນ, ອາຍປາ ດ້ວຍພາລະບົດບາດເປັນອົງການຈັດຕັ້ງລັດຖະສະພາ ລະຫວ່າງຊາດຂອງພາກພື້ນ ໄດ້ກຽມຄວາມພ້ອມເພື່ອສາມັກຄີ ແລະ ຮ່ວມທາງກັບ ອາຊຽນ.
ໃນເວລະເກືອບ 40 ປີ ນັບແຕ່ເມື່ອໄດ້ຮັບການສ້າງຕັ້ງຢ່າງເປັນທາງການ, ອາຍປາ ກໍ່ມີບາດກ້າວ ຂະຫຍາຍຕົວຢ່າງແຂງແຮງ, ຈຳນວນສະມາຊິກເພີ່ມຂຶ້ນ, ໄດ້ປັບປຸງກົນໄກຮ່ວມມື ກໍ່ຄືສະໜັບສະໜູນວິວັດແຫ່ງການກໍ່ສ້າງປະຊາຄົມອາຊຽນ. ທ່ານນາງປະທານສະພາແຫ່ງຊາດ ຫງວຽນທິກີມເງິນ ກໍ່ເນັ້ນວ່າ: “ຈາກພື້ນຖານອັນໜັກແໜ້ນດັ່ງກ່າວ, ພວກເຮົາຕ້ອງສືບຕໍ່ພາໃຫ້ ອາຍປາ ພັດທະນາຢ່າງແຂງແຮງກວ່າອີກ. ອາຍປາທີ່ຟົດຟື້ນແມ່ນ ອາຍປາ ທີ່ມີຄວາມສາມັກຄີ, ປະຊາທິປະໄຕ, ສັນຕິພາບ, ປະຕິບັດຕາມລະບຽບກົດໝາຍ; ມີຄວາມກົມກຽວທາງດ້ານກົດໝາຍ, ຊ່ວຍເຫຼືອຊຶ່ງກັນແລະກັນ; ຫຍໍ້ສັ້ນຄວາມແຕກໂຕນທາງດ້ານນິຕິທຳ; ມີການປ່ຽນແປງໃໝ່ຢ່າງບໍ່ຢຸດຢັ້ງ. ອາຍປາ ຕ້ອງສືບຕໍ່ຊຸກຍູ້ໃຫ້ລັດຖະບານບັນດາປະເທດສະມາຊິກ ປະຕິບັດຄຳໝັ້ນສັນຍາພາກພື້ນ ໃຫ້ເໝາະສົມກັບ ວິໄສທັດ ອາຊຽນ 2025; ພ້ອມທັງ ສົ່ງເສີມການມີສ່ວນຮ່ວມ ຂອງປະຊາຊົນ ເຂົ້າໃນບັນດາການເເຄື່ອນໄຫວນີ້. ອາຍປາ ກໍ່ຈະເພີ່ມທະວີພາລະບົດບາດ ໃນການກວດກາຕິດຕາມການປະຕິບັດ ບັນດາແຜນການຮ່ວມມືພາຍໃນ ກໍ່ຄືປະຕິບັດນະໂຍບາຍຮ່ວມມື ລະຫວ່າງ ອາຊຽນ ກັບບັນດາຄູ່ຮ່ວມມືຢູ່ພາຍນອກ ໃນການແກ້ໄຂບັນດາບັນຫາຂອງພາກພື້ນ”.
ທ່ານນາງປະທານສະພາແຫ່ງຊາດ ຫງວຽນທິກີມເງິນ ໄດ້ຊົມເຊີຍແລະຕີລາຄາສູງ ບົດປາໃສຂອງທ່ານປະທານ ອາຍປາ-37 ທີ່ໄດ້ຍົກໃຫ້ເຫັນບັນດາໜ້າທີ່ຂອງ ອາຍປາ ໃນການຊຸກຍູ້ຂະບວນວິວັດແຫ່ງການພັດທະນາຂອງປະຊາຄົມ ອາຊຽນ. ສະພາແຫ່ງຊາດ ສສ ຫວຽດນາມ ໂດຍພາລະບົດບາດ ແລະ ຄວາມຮັບຜິດຊອບຂອງຕົນເອງ, ໄດ້ສະໜັບສະໜູນຢ່າງສົມບູນຕໍ່ຫົວຂໍ້ “ອາຍປາຟົດຟື້ນເພື່ອປະຊາຄົມອາຊຽນທີ່ກ້າວໜ້າ", ສະໜັບສະໜູນລະບຽບວາລະການປະຊຸມຂອງ ສະມັດຊາໃຫຍ່ ອາຍປາ-37 ຄັ້ງນີ້, ແລະ ຈະປະກອບສ່ວນປະຕິບັດມະຕິຕົກລົງຂອງ ສະມັດຊາໃຫຍ່ ອາຍປາ ໃຫ້ສຳເລັດຜົນ. ທ່ານນາງປະທານສະພາແຫ່ງຊາດ ຫງວຽນທິກີມເງິນ ໄດ້ເນັ້ນວ່າ: “ພວກຂ້າພະເຈົ້າ, ບັນດາສະມາຊິກສະພາແຫ່ງຊາດຊຸດທີ XIV ຂອງ ສສ ຫວຽດນາມ, ທີ່ໄດ້ຮັບການເລືອກຕັ້ງໃນວັນທີ 22 ພຶດສະພາ 2016 ເປັນສະພາແຫ່ງຊາດທີ່ສາມັກຄີ, ມີຫົວຄິດປະດິດສ້າງ ແລະ ປະຕິບັດເພື່ອຜົນປະໂຫຍດຂອງປະຊາຊົນ, ເພື່ອປະເທດຫວຽດນາມທີ່ມີຄວາມພັດທະນາ ແລະ ເຊື່ອມໂຍງ. ຂ້າພະເຈົ້າຂໍຢືນຢັນວ່າ ຫວຽດນາມຈະສືບຕໍ່ຜັນຂະຫຍາຍນະໂຍບາຍພົວພັນຕ່າງປະເທດທີ່ ເປັນເອກະລາດ ເປັນເຈົ້າຕົນເອງ, ການພົວພັນຫຼາຍຮູບຫຼາຍແບບກັບປະເທດຕ່າງໆໃນໂລກ; ພ້ອມແລ້ວທີ່ຈະປະກອບສ່ວນຢ່າງເປັນເຈົ້າການ, ຕັ້ງໜ້າ ແລະ ມີຄວາມຮັບຜິດຊອບ ເຂົ້າໃນການແກ້ໄຂບັນຫາສາກົນ ແລະ ພາກພື້ນ; ພ້ອມກັນປະກອບສ່ວນເຂົ້າໃນການກຳນົດຮູບແບບ ແລະ ການປ່ຽນແປງໃໝ່ ບັນດາລະບຽບການດຳເນີນງານ ການເຄື່ອນໄຫວຂອງ ອາຍປາ, ຮ່ວມມືເພື່ອໃຫ້ ອາຍປາຟົດຟື້ນ, ອາຊຽນກ້າວໜ້າ”.
ໃນຂອບເຂດກອງປະຊຸມ ອາຍປາ-37, ທ່ານນາງປະທານສະພາແຫ່ງຊາດ ຫງວຽນທິກີມເງິນ ໄດ້ໃຫ້ການຕ້ອນຮັບ ເລຂາທິການໃຫຍ່ ສະຫະພັນລັດຖະສະພາສາກົນ (IPU - ໄອປູ) ທ່ານ ມ. ຈູນກອນ. ທ່ານນາງຫງວຽນທິກີມເງິນ ໄດ້ຕີລາຄາສູງກ່ຽວກັບພາລະບົດບາດທີ່ສຳຄັນຂອງ ເລຂາທິການໃຫຍ່ ໄອປູ ທີ່ມີຕໍ່ເວທີປາໄສສະຫະພັນລັດຖະສະພາສາກົນ ໄອປູ; ໄດ້ສະແດງຄວາມເຊື່ອໝັ້ນວ່າ ດ້ວຍບົດຮຽນປະສົບການ 20 ປີແຫ່ງການເຮັດວຽກໃນຄະນະເລຂາ ໄອປູ ແລະ ຜ່ານຫຼາຍຕຳແໜ່ງປະຈຳການທີ່ຕ່າງກັນ, ທ່ານ ມ. ຈູນກອນ ຈະຊ່ວຍເຫຼືອໃຫ້ ສະຫະພັນລັດຖະສະພາທີ່ໃຫຍ່ທີ່ສຸດໃນໂລກ ແລະ ບັນດາລັດຖະສະພາສະມາຊິກ ບັນລຸໄດ້ເປົ້າໝາຍກ່ຽວກັບຄວາມສັນຕິພາບ, ປະຊາທິປະໄຕ, ການຮ່ວມມື ແລະ ການພັດທະນາຢ່າງໝັ້ນຄົງ.
ທ່່ານ ມ. ຈູນກອນ ເລຂາທິການໃຫຍ່ ສະຫະພັນລັດຖະສະພາສາກົນ ໄອປູ ກໍໄດ້ຕີລາຄາສູງຕໍ່ການປະກອບສ່ວນຂອງສະພາແຫ່ງຊາດ ສສ ຫວຽດນາມ ໃນອົງການຈັດຕັ້ງ ສະຫະພັນລັດຖະສະພາສາກົນ ດ້ວຍການເຂົ້າຮ່ວມສະຫະພັນລັດຖະສະພາສາກົນໃນທຸກຄັ້ງ; ພິເສດ ໃນການເປັນເຈົ້າພາບຈັດຕັ້ງ ໄອປູ 132, ໂດຍສະເພາະຢ່າງຍິ່ງແມ່ນ ຖະແຫຼງການຮ່າໂນ້ຍ ຊຶ່ງໄດ້ສະແດງໃຫ້ເຫັນເຖິງຄຳໝັ້ນສັນຍາ ຂອງບັນດາລັດຖະສະພາ ສະມາຊິກ ທີ່ຈະຊຸກຍູ້ໃຫ້ບັນດາປະເທດປະຕິບັດເປົ້າໝາຍພັດທະນາແບບຍືນຍົງພາຍຫຼັງປີ 2015.
ການຮັບຮອງບັນດາຂໍ້ສະເໜີຂອງ ສສ ຫວຽດນາມ
ທີ່ສະມັດຊາໃຫຍ່ ອາຍປາ-37 ຄັ້ງນີ້, ຫວຽດນາມໄດ້ມີການສະເໜີແລະຍື່ນມະຕິສາມສະບັບ. ມະຕິທັງສາມສະບັບນັ້ນ ໄດ້ຮັບການຊົມເຊີຍ, ສະໜັບສະໜູນສູງ ແລະ ໄດ້ຖືກຮັບຮອງເອົາໃນສະມັດຊາໃຫຍ່ຄັ້ງນີ້.
ທີໜຶ່ງ, ມະຕິກ່ຽວກັບເພີ່ມທະວີການຮ່ວມມືແນໃສ່ຮັບປະກັນຄວາມປອດໄພດ້ານ ເຄືອຂ່າຍອີນເຕີເນດ ພາຍໃນອາຊຽນ, ຮຽກຮ້ອງໃຫ້ ອາຍປາ ຊຸກຍູ້ອາຊຽນ ພ້ອມກັນກໍ່ສ້າງຂອບນິຕິກຳຮ່ວມກັນ ກ່ຽວກັບການຮັບປະກັນຄວາມປອດໄພເຄືອຂ່າຍອີນເຕີເນດ, ປ້ອງກັນຕ້ານອາດຊະຍາກຳດ້ານເຄືອຂ່າຍອີນເຕີເນດ, ອາດຊະຍາກຳຂ້າມຊາດ ລະຫວ່າງບັນດາປະເທດອາຊຽນ ແລະ ລະຫວ່າງອາຊຽນ ກັບບັນດາປະເທດຄູ່ສົນທະນາ ແລະ ຄູ່ຮ່ວມມື; ເພີ່ມທະວີການຮ່ວມມືກ່ຽວກັບຄວາມປອດໄພດ້ານເຄືອຂ່າຍອີນເຕິເນດ ພາຍໃນອາຊຽນ ແລະ ລະຫວ່າງ ອາຊຽນ ກັບບັນດາຄູ່ຮ່ວມມື, ເພື່ອປະກອບສ່ວນເຂົ້າໃນການກໍ່ສ້າງ ແລະ ປັບປຸງຄວາມໄວ້ວາງໃຈ, ເພີ່ມທະວີຄວາມເຂົ້າໃຈເຊິ່ງກັນແລະກັນ, ຮັບປະກັນຄວາມປອດໄພເຄືອຂ່າຍອີນເຕິເນດ, ຮັບມືກັບຄວາມທົດສອບດ້ານເຄືອຂ່າຍອີນເຕິເນດ, ພ້ອມກັນຮັກສາສັນຕິພາບ, ສະຖຽມລະພາບໃນພາກພື້ນ ແລະ ໃນໂລກ.
ທີສອງ, ມະຕິກ່ຽວກັບການຊຸກຍູ້ການພັດທະນາຂອງບັນດາວິສາຫະກິດຂະໜາດກາງແລະນ້ອຍ ໃນການເຂົ້າຮ່ວມ ແລະ ປັບປຸງລະບົບຕ່ອງໂສມູນຄ່າທົ່ວໂລກ ເພື່ອແນໃສ່ຍົກສູງຄວາມຮັບຮູ້ ກ່ຽວກັບການເຂົ້າຮ່ວມຂອງບັນດາວິສາຫະກິດຂະໜາດນ້ອຍແລະກາງຂອງອາຊຽນ ເຂົ້າໃນລະບົບຕ່ອງໂສ້ມູນຄ່າທົ່ວໂລກ; ຜ່ານນັ້ນຈະຊຸກຍູ້ການສ້າງຕັ້ງເຄືອຂ່າຍບັນດາວິສາຫະກິດຂະໜາດນ້ອຍແລະກາງໃນພາກພື້ນ ເພື່ອພ້ອມກັນພັດທະນາວິສາຫະກິດຂະໜາດນ້ອຍແລະກາງ ແລະ ເພີ່ມປະສິດທິພາບຂອງລະບົບຕ່ອງໂສ້ມູນຄ່າທົ່ວໂລກ; ເສີມຂະຫຍາຍພາລະບົດບາດຂອງ ອາຍປາ ແລະ ບັນດາລັດຖະສະພາສະມາຊິກ ໃນການສ້າງຂອບນິຕິກຳ, ປັບປຸງກົດໝາຍໃນປະເທດ ໃຫ້ສອດຄ່ອງກັບບັນດາເອກະສານກົດໝາຍ ແລະ ບັນດາຂໍ້ຕົກລົງຂອງອາຊຽນ ແນໃສ່ຊຸກຍູ້ການພັດທະນາ ແລະ ການເຂົ້າຮ່ວມຂອງ ບັນດາວິສາຫະກິດຂະໜາດນ້ອຍແລະກາງ ເຂົ້າໃນລະບົບຕ່ອງໂສ່ມູນຄ່າທົ່ວໂລກ.
ທີສາມ, ມະຕິກ່ຽວກັບການຮຽກຮ້ອງໃຫ້ ລັດຖະບານບັນດາປະເທດສະມາຊິກອາຊຽນ ມີນະໂຍບາຍສ້າງເງື່ອນໄຂອຳນວຍຄວາມສະດວກ, ຊ່ວຍເຫຼືອບັນດາວິສາຫະກິດຂະໜາດນ້ອຍແລະກາງ ໃນການສ້າງຕັ້ງ ແລະ ເຂົ້າຮ່ວມກຸ່ມເຊື່ອມຕໍ່ຂະແໜງການ, ໄດ້ເຂົ້າເຖິງຂໍ້ມູນຂ່າວສານຢ່າງຄົບຖ້ວນ, ຕີລາຄາ, ວິເຄາະສະເພາະເລິກເຊິ່ງ ກ່ຽວກັບບັນດາຄຳໝັ້ນສັນຍາໃນການເຊື່ອມໂຍງເສດຖະກິດສາກົນຂອງ ອາຊຽນ, ກ່ຽວກັບຜົນກະທົບຕໍ່ຂະແໜງອາຊີບຕ່າງໆ ເພື່ອກຳກົນໄກແລະກົດເກນຂອງຕະຫຼາດເສດຖະກິດໂລກ, ສວຍໃຊ້ໂອກາດທີ່ດີ ໂດຍສັນຍາການຄ້າເສລີລະຫວ່າງອາຊຽນແລະຄູ່ຮ່ວມມື ອຳນວຍໃຫ້. ສະພາແຫ່ງຊາດຫວຽດນາມ ໄດ້ສະເໜີ ມະຕິວ່າດ້ວຍການເພີ່ມທະວີການຮ່ວມມືໃນອາຊຽນ ເພື່ອຮັບມືກັບການປ່ຽນແປງສະພາບອາກາດ ຕໍ່ສະມັດຊາໃຫຍ່ ອາຍປາ-37 ແລະ ສະມັດຊາໃຫຍ່ກໍ່ໄດ້ສະໜັບສະໜູນ ແລະ ຮັບຮອງເອົາມະຕິສະບັບນີ້ ເພື່ອແນໃສ່ຍົກສູງຄວາມຮັບຮູ້, ຄວາມເຂົ້າໃຈຂອງປະຊາຊົນພາຍໃນປະຊາຄົມ ອາຊຽນ ກ່ຽວກັບບັນຫາປ່ຽນແປງສະພາບອາກາດ. ມະຕິສະບັບນີ້ ກໍ່ໄດ້ຮຽກຮ້ອງບັນດາລັດຖະສະພາສະມາຊິກ ອາຍປາ ເພີ່ມທະວີການຫັນເປັນຄວາມກົມກຽວດ້ານກົດໝາຍພາຍໃນອາຊຽນ, ພິຈາລະນາໃຫ້ສັດຕະຍາບັນ ສົມທິສັນຍາປາຣີ 2015, ຮີບປະຕິບັດບັນດາລະບຽບການດຳເນີນງານ ເພື່ອກໍ່ສ້າງລະບົບນະໂຍບາຍ, ກົດໝາຍ ໃຫ້ສອດຄ່ອງກັບບັນດາຄຳໝັ້ນສັນຍາຂອງອາຊຽນ ແລະ ຂອງໂລກ ກ່ຽວກັບການຮັບມືກັບການປ່ຽນແປງສະພາບອາກາດ; ປະຕິບັດການຕິດຕາມກວດກາການປະຕິບັດຄຳໝັ້ນສັນຍາຂອງ ອາຊຽນ ກ່ຽວກັບການປ່ຽນແປງສະພາບອາກາດ; ຊ່ວຍເຫຼືອໃຫ້ ລັດຖະບານບັນດາປະເທດອາຊຽນ ປະຕິບັດຖະແຫຼງການອາຊຽນ ພາຍຫຼັງປີ 2015 ກ່ຽວກັບສິ່ງແວດລ້ອມແບບຍືນຍົງ ແລະ ການປ່ຽນແປງສະພາບອາກາດ, ຮັບຮອງໂດຍໄວ ແລະ ກຽມພ້ອມເພື່ອຜັນຂະຫຍາຍ ແຜນປະຕິບັດງານຍຸດທະສາດ ອາຊຽນ ກ່ຽວກັບການຮ່ວມມື ດ້ານສິ່ງແວດລ້ອມໄລຍະ 2016 - 2025 ຊຶ່ງຈຸດໜັກໃຈກາງແມ່ນການແບ່ງປັນຂໍ້ມູນຂ່າວສານ ແລະ ບົດຮຽນປະສົບການ ເພື່ອແນໃສ່ຍົກສູງຄວາມສາມາດຮັບມື ແລະ ຫລຸດຜ່ອນຜົນກະທົບ ຂອງການປ່ຽນແປງສະພາບອາກາດ, ພິເສດແມ່ນບັນຫານ້ຳທະເລຍຶ່ງຂຶ້ນ, ໄພແຫ້ງແລ້ງ ແລະ ນ້ຳເຄັມຄຸກຄາມ.
ການເຂົ້າຮ່ວມສະມັດຊາໃຫຍ່ ລັດຖະສະພາລະຫວ່າງຊາດອາຊຽນ ຄັ້ງທີ 37 ຂອງຫວຽດນາມຄັ້ງນີ້ ໄດ້ປະກອບສ່ວນສືບຕໍ່ເສີມຂະຫຍາຍບົດບາດ, ຖານະທີ່ຕັ້ງຂອງຫວຽດນາມ ແລະ ສະພາແຫ່ງຊາດຫວຽດນາມ ໃນບັນດາເວທີປາໄສຫຼາຍຝ່າຍ ກໍ່ຄືເພື່ອປະກອບສ່ວນອັນຕັ້ງໜ້າ ເຂົ້າໃນການຮ່ວມມືໃນສະມັດຊາລັດຖະສະພາລະຫວ່າງຊາດອາຊຽນ ແລະ ການຮ່ວມມືໃນພາກພື້ນ./.
ສັງລວມໂດຍ ທູເຟືອງ